b"\n_START_ARTICLE_\nSveti Just, Trst\n_START_PARAGRAPH_\nGri\xc4\x8d Svetega Justa je zgodovinsko sredi\xc5\xa1\xc4\x8de mesta Trst. Na njem so \xc5\xbee v 1. stoletju Rimljani sezidali veliko civilno baziliko, kar daje sklepati, da se je ob njegovem vzno\xc5\xbeju, na obali, \xc5\xbee takrat razvijalo ve\xc4\x8dje naselje. V \xc5\xa1tirinajstem in petnajstem stoletju je bil na gri\xc4\x8du sezidan grad in mesto je bilo obzidano. Ker je obzidje zajemalo v glavnem samo ta gri\xc4\x8d in del obale ob njegovem vzno\xc5\xbeju, se srednjeve\xc5\xa1ki Trst istoveti z gri\xc4\x8dem Svetega Justa.\n_START_SECTION_\nZgodovina\n_START_PARAGRAPH_\nNajstarej\xc5\xa1a izkopanina na gri\xc4\x8du Svetega Justa so ostanki propileja iz prvega stoletja. Razlo\xc4\x8dno se vidijo skozi re\xc5\xa1etko v zvoniku dana\xc5\xa1nje katedrale. Propilej (gr\xc5\xa1ki monumentalni portal) je bil postavljen na vrhu glavne ceste (dana\xc5\xa1nja Via Cattedrale), ki je iz obale vodila na gri\xc4\x8d, vendar ni znano, kaj se je za njim nahajalo. Propilej je meril 17,20 metrov v \xc5\xa1irino in 5,28 v globino. Stebri, ki jih danes vidimo v zvoniku, so njegov levi sprednji kot. Ostanki desnega kota in vmesnega stopni\xc5\xa1\xc4\x8da so pod dana\xc5\xa1njo cerkvijo in jih lahko dose\xc5\xbeemo iz muzeja Orto Lapidario. Baje je to edini ohranjeni propilej rimske kulture v Evropi.\n_START_SECTION_\nSpomeni\xc5\xa1ki park\n_START_PARAGRAPH_\nEno najva\xc5\xbenej\xc5\xa1ih del, ki so bila v Trstu izvr\xc5\xa1ena v \xc4\x8dasu fa\xc5\xa1izma, je zanesljivo ureditev spomeni\xc5\xa1kega parka na gri\xc4\x8du Svetega Justa. Najprej je bila speljana \xc5\xa1iroka razgledna cesta, ki se po\xc4\x8dasi vzpenja okoli gri\xc4\x8da proti vrhu do katedrale ('Via Capitolina'). Vse pobo\xc4\x8dje gri\xc4\x8da od gradu do ceste je posve\xc4\x8deno spominu\xc2\xa0\xc2\xbbpadlih v vseh vojnah\xc2\xab. Med travo so postavljeni ve\xc4\x8dji kra\xc5\xa1ki kamni z napisi imen znanih in neznanih borcev. Na vrhu samem je postavljen monumentalen kip, ki ga je izdelal v dvajsetih letih Attilio Selva in ki je posve\xc4\x8den padlim tr\xc5\xbea\xc5\xa1kim prostovoljcem iz prve svetovne vojne._NEWLINE_Na drugi strani gri\xc4\x8da se park zaklju\xc4\x8di z visokim vodometom, ki je bil ob Mussolinijevem obisku leta 1938 postavljen na vrhu dolgega stopni\xc5\xa1\xc4\x8da do trga Goldoni. Stopni\xc5\xa1\xc4\x8de se vzpenja na dveh straneh posebnega parka, kjer barve rastlin in cvetov ri\xc5\xa1ejo tr\xc5\xbea\xc5\xa1ki grb, helebardo, kar se iz trga Goldoni jasno razlo\xc4\x8di. Prvotno je bil vodomet osvetljen z belo-rde\xc4\x8de-zelenimi lu\xc4\x8dmi, ki pa \xc5\xbee davno niso ve\xc4\x8d uporabne. Sicer je bilo v prvotnem na\xc4\x8drtu tudi predvideno, da se vodomet poru\xc5\xa1i takoj po Mussolinijevem obisku, pa \xc5\xa1e vedno stoji."